**БАЯНДАМА**

 **АХМЕТ БАЙТҰРСЫНҰЛЫ ЖӘНЕ ҰЛТТЫҚ ТӘРБИЕ**

 ***Аңдатпа.*** Мақалада Ахмет Байтұрсынұлының өмірі мен ұлт руханияты жолындағы қызметі баяндалады. Еңбектері мен шығармаларының ұрпақ тәрбиесіндегі рөлі сараланады.

***Кілт сөздер:*** Ахмет Байтұрсынұлы, тарих, қазақ, төте жазу, газет, еңбек, тәрбие.

 Қазақ тарихындағы ұлы ерліктер мен ұлы тарих кезеңін жасаған ұлы тұлғаларды еске алғанда жүрегінде мақтаныш сезімі оянбайтын қазақ кемде кем. Ұлан байтақ жерді қорғап, тарихтың қатаң кезеңінде сынып кетпей, адамгершілік пен патриоттықтың символы бола білген ұлы тұлғаларымыз баршылық. Солардың бірі де, бірегейі – Ахмет Байтұрсынұлы. Ол – қазақ тіл білімі мен әдебиеттанудың зерттеушісі, ұлттық идеологияның майталманы, дарынды педагог, көреген қайраткер. Ахмет – бар өмірін, қажыр-қайратын, күш-жігерін ұлтының дамуы мен тарихына, ғылым біліміне, ұлт мүддесіне жұмсады. Ел болашағы, тіл болашағы үшін барын берген ұлт ұстазы. Ол – ұлтқа қызмет етудің тамаша үлгісін көрсетіп кеткен ұлы тұлға.

 Бүгін де Aхмет Бaйтұрсынұлының есімі барша әлемге танымал. Себебі Ахметті Ұлттың ұлы ұстазы ретінде бүкіл түркі жұрты таниды. Еуропа ғалымдары Ахметтің ерен еңбегін жоғары бағалады. Бұл қазақ жұрты үшін үлкен мақтаныш. «Ұлт», «тіл», «тәуелсіздік», «ұлттық тәрбие» сөздері қатар айтылғанда, Aхметтің aрдaқты есімін ұмыту мүмкін емес. Себебі, ол – қазақ ұлтының ұлт болып қалыптасуына, ана тілінің ғылыми жүйеге түсуіне барынша жұмыстанған ғалым.

 Ахмет Байтұрсынұлы – қазақ тіл білімінің атасы, публицист, түркітанушы-ғалым, әдебиет зерттеушісі. Халқымыздың ұлт болып ұйысу жолында аянбай қызмет еткен Алаштың ардақты көсемі, ұлағатты ұлт ұстазы. ХХ ғaсыр бaсындa Ахметтің ұлт жұмысына араласуы, жазған еңбектері aртындaғы кейінгі ұрпаққа мәңгі aзық болaрын кім біліпті?! Халқымыздың заңғар жазушысы Мұхтaр Әуезов: «...қaн жылaғaн қaзaқ бaлaсынa істеген еңбегі, өнер-білім, сaясaт жолындaғы қaжымaғaн қaйрaтын біз ұмытсaқ тa, тaрих ұмытпaйды. Aхaңның қызметі қaзaқтың ұзын-ырғa тaрихымен жaлғaсып кететін қызмет. Істеген ісімен өзіне орнaтылғaн ескерткіші – мәңгілік ескерткіш» деген екен [1,38]. Расында да, Ахмет – жұмысты жалғыз отырып та істеді. Түрмеде отырып та істеді. Қашып жүріп те, арпалысып жүріп те істеді. Бір күн, бір сәт те үміт үзбеді. Мұратына күмән келтірмеді. Бір тынбады. Сөйте келе, бүкіл халықтың көзі ашық азаматтарын тұтас жұмылдыра алды және бүкіл ұлтты оята алды. Ахметті ұлтымыздың ұлы ұстазы дейміз. Олай деуіміздің бірнеше себептері бар.

 Ең әуелі, ол – қaзaқ тіл білімі мен әдебиеттaну ғылымы сaлaсындa ұлтымыздың қазақ тілін «пән» ретінде ғылыми жүйеге түсірді. «Маса» болып ызыңдап, халықты қараңғылықтың құрсауынан құтқаруға тырысты. Төте жазуымыздың негізін қалап, түрлі оқулықтар шығарды. Халқымыз 1929 жылға дейін араб графикасына тәуелді болып келгені мәлім. Бұл жағдайға бейжай қарай алмаған Ахмет – қазақ фонетикасы негізінде жасалған «төте» жазуды қолданысқа енгізді. Сол себептен де Ахмет Байтұрсынұлы 1910 жылдан бастап қазақ әліппесі мен қазақ тілі оқулықтарын жазуды қолға ала бастады. Оның «Оқу құрал», «Тіл құрал», «Жаңа әліппе», «Әдебиет танытқыш» атты еңбегі бүгін де өз маңызын жоймаған құнды еңбектер.

 Ұлт ұстазының «Әдебиет танытқыш» еңбегі – әдебиеттану саласындағы ең құнды, бағалы еңбек болды. Зерттеу еңбегінде әдебиет табиғатын жан-жақты ашып, талдап түсіндіреді. Әдебиетіміздің әрбір саласын жеке-жеке қарастырып, нақты мысалдармен дәлелдейді. Бұл Ахметтің талай ізденісінің, көп оқып, көп зерттеуінің нәтижесі деп білеміз.

 Екіншіден, Ахмет журналистика мен аударма ісінің дамуына айтарлықтай үлес қосты. Түркі әдебиетімен қоса шетел ақын-жазушыларының еңбектерін қазақ тіліне аударды. Өзі де қоғамдық-тұрмыстық сипаттағы  сан алуан мысал-өлеңдерін жарыққа шығарды. Қазақ әдебиетіне мысал жанрын әкелді. Сөйтіп, 1909 жылы «Қырық мысал» жинағы жарық көрді. Оның «Аққу, шортан, һәм шаян», «Өгіз бен бақа», «Қасқыр мен тырна», «Емен мен қамыс», «Ат пен есек» секілді мысалдарында қазақтың қырт жалқаулығын, шаруаға қырсыздығын арқау еткен.

 Үшіншіден, халқымыздың тұңғыш баспасөзі «Қазақ» газетінің шығаруына ат салысты. Газет туралы Ахмет: «Басқадан да алып, өзімізде барын жиып, қазақ тілінің бетін жөндеп, жолын ашпақ. Сондықтан қазақтың мақалдары, тақпақ сөздері, билердің, шешендердің айтқан сөздері, басылған өлеңдер, қиссалар, бәрі де қабыл алынады, басылмай қалған сөздер қайтарылады» [2,6] делінген. Газет беттерінде елдің саяси жағдайларын, мәдениеті мен әдебиетін, бала оқыту істерін Ахмет газет беттерінде тақырып етіп көтеріп отырды.

 Төртіншіден, Ахмет – қазақ халқына адал қызмет еткен ірі қоғам қайраткері, ұлттың ұлы ұстазы. 1905 жылы Қарқаралы петициясын жолдау патша үкіметіне арқылы саясатқа араласа бастады. Дала ережесін қазақ елінің мүддесіне сай етіп жасауын үкіметтен талап етті. Қазақтарға мемлекеттік думаға сайлану құқығын беруді, мешіт-медресе салуды, өз ана тілімізде кітап, газет шығару үшін патшалық үкіметтен рұқсат сұрады.

Ахмет Байтұрсынұлының адамдардың қыңыр мінездерін сынайтын мысал-өлеңдері арқылы оқушыларымызды жаман дағдылардан сақтандырамыз. Шындығында, ұлт ұстазының салт-дәстүр, әдет-ғұрыптары мен бала оқыту жайы, білім алуы секілді еңбектерін оқыта отырып, келер ұрпақтың тәрбиесіне пайдалануға болады. Мысалы, мектеп бағдарламасында оқытылып жүрген «Егіннің бастары» атты мысалында қарапайым бидай мен тәкәппар бидайды көрсете отырып, адамзат баласын өркөкірек, тәкәппар болмауға шақырады.

«...Елде көп бұл бидайдай адам, - дейді,
Тәкаппар, оны халық, жаман, - дейді.
- Қалпы емес тәккапарлық данышпанның,
Тұтынба бұл мінезді, балам», -

дейді. [3,89].

 Ахметтің өлеңдерінің тілі жеңіл әрі оқушыларға түсінікті. Сондықтан да, бүгінгі таңда жалпы орта мектептерде «Ахметтану» факультативтік курсын оқыту жолға қойылды. Ахмет Байтұрсынұлының өлеңдері мен еңбектері арқылы қазақи құндылыққа толы ақын шығармалары талғамы биік оқырмандарын адамгершілік-рухани қасиеттерге жетелейтіні сөзсіз.

Қай жағынан алып қарасақ та, Ахмет Байтұрсынұлы мәнді өмірінде мәңгі өнеге болатын мұра қалдырып, елі үшін жан аямаған алып адам. Оның кемеңгер болмысын танып-білу әр қазақтың парызы. Қазақ халқының тәуелсіздігі үшін оның сауатты да білікті ел қатарына қосылуы үшін ақтық демі біткенше күресіп өткен осынау ұлы адамның аты ұлт жүрегінде мәңгі сақталатыны сөзсіз. Оның қаламынан туған өлеңдері адалдықты да, адамдықты да, ұлттық болмысымызды да көрсете білді.

 Бүгін де, Ұлт ұстазының өмірі мен отбасы жайлы құнды деректер мұрағаттарда қалып қойды. Тәуелсіздік алған соң Ахмет Байтұрсынұлы жайлы көптеген көлемді кітаптар мен ғылыми еңбектер құрастырылды. Соның ішіндегі ең елеулісі – 2013 жылы А.Ісімақова, Г.Пірәлі, С.Сәкенов, К.Мұстафаева, А.Хаван, Р.Имаханбет құрастыруымен «Ел-шежіре» баспасынан басылып шыққан Ахмет Байтұрсынұлының алты томдық шығармалар жинағы.

Ұлы ұстазының ХХ ғасыр басында еліміз үшін жасаған әрбір әрекеті келешек ұрпақтың есінде мәңгі сақталмақ.   «Ел бүгіншіл, менікі ертең үшін» деген қанатты сөзі бүгін де Ахметтің арманын орындағандай. Биыл ел руханиятының көшбасшысы, алаштың ардақты азаматы, ұлт ұстазы Ахмет Байтұрсынұлының 150 жылдық мерейтойы ЮНЕСКО көлемінде аталып өтіледі. Ұлы ұстаздың аты да, еңбектері де еш уақытта ұмытылмайды. Оның халқы үшін жасаған ерең ерлігі, оқу-ағарту саласына қосқан үлесі  келешек ұрпақтарымызға үлгі болмақ.

**Пайдаланылған әдебиеттер:**

1. Қабдолов З. Көзқарас (Талдаулар мен толғаныстар). – Алматы: Рауан, 1996.-256 б., Б. 70-80; Қабдолов З. Ахаң ана тілін түрлеуші // Мемлекеттік тіл: бүгіні мен болашағы. – Астана: 1998-256 б., Б. 38-41.
2. «Аңыз адам» журналы. №11 желтоқсан 2010 ж. 6-бет.
3. Ақтанова А.С., Жундибаева А.Қ. «Қазақ әдебиеті» оқулығы \ - Алматы, «Атамұра» баспасы. 2017 ж. 89-бет.